Rainis **„Septiņi malēnieši”** (1930)

Iecere rakstīt komisku epu, izmantojot sižetus par malēniešiem, Rainim radusies jau daiļrades sākuma periodā. Toreiz iecere netiek īstenota. Darbu pie epa Rainis uzsāk 1926. gada sākumā. Atmiņā atgriežas bērnības notikumi: „Tautas jokus, dažādus humoristiskus nostāstus par kungiem, čigāniem, mācītājiem, vagariem un kalpiem, un visādiem ļaudīm — tautas anekdotes — tās atkal prata nepārspējami atstāstīt mans krusttēvs Apsāns, muižturis. […] kad Apsāns atbrauca pie mums ciemā — kas gan notika visai reti, jo mūsu muižas bij attālu viena no otras, — tad visi, arī mēs, bērni, salasījāmies ap krusttēvu, kurš varēja stāstīt bez apstājas dienām cauri stāstus, vienu par otru pievilcīgākus.” Rainis izmanto arī Pētera Birkerta sakārtotās „Latvju tautas anekdotes”. „Viena no galvenām personām domātā komiskā epā būtu latgalietis, naivais Odums-Ādams no Vucanu mājām. Vecais Vucans ir jau man sena paziņa no „Mazo Dunduru” laikiem un domāts kā stāvoša persona līdzās vecajam Brencim un Žvingulim,” Rainis paskaidro.

Epam ir plānoti septiņi dziedājumi ar apakšnodaļām, bet tas netiek pabeigts. Sacerētie fragmenti sastāda divas daļas — „Ādams iet pasaulē mācīties” un „Odums Vucans otrreiz taisās iet pasaulē mācīties”. Tie ir publicēti žurnālā „Jaunais Cīrulītis” no 1926. līdz 1928. gadam. Atsevišķā izdevumā „Septiņi malēnieši” ar Sigismunda Vidberga ilustrācijām iznāk pēc Raiņa nāves 1930. gadā Latvijas bērnu draugu biedrības izdevumā.